S-1230/2011

Mál þetta, sem dómtekið var 8. september sl., er höfðað af lögreglustjóranum á höfuðborgarsvæðinu með ákæru 23. ágúst 2011, á hendur K-kk-þgf H-kk-þgf, kt. […], Rósarima 2, Reykjavík og E-kvk-þgf G-kvk-þgf, kt. […], Njálsgötu 62, Reykjavík, fyrir eftirtalin brot framin í Reykjavík á árinu 2010 :

I.

Þjófnað:

1. Á hendur ákærðu báðum, með því að hafa á tímabilinu 19. janúar til 21. janúar brotist inn að Laufrima 20 með því að fara inn um opnanlegan glugga og stolið þaðan flatskjá af gerðinni Medion 42”, tölvu af gerðinni Acer, 2 sjónvarpsflökkurum, 2 pörum af skóm, gullkeðju og rafmagnsrakvél.

2. Á hendur ákærðu E-kvk-þgf fyrir þjófnað með því að hafa föstudaginn 13. ágúst í versluninni Nóatún, Háaleitisbraut 68, stolið matvöru samtals að verðmæti kr. 8.348.

M. 007-2010-51846

Telst þetta varða við 244. gr. almennra hegningarlaga nr. 19, 1940.

II.

3. Á hendur ákærðu E-kvk-þgf fyrir umferðarlagabrot, með því sunnudaginn 23. maí ekið bifreiðinni OB-099 svipt ökuréttindum, undir áhrifum slævandi lyfja og ávana- og fíkniefna (í blóði mældist metýlfenídat 20 ng/ml og klónazepam 80 ng/ml), óhæf til að stjórna henni örugglega og án nægilegrar aðgæslu og tillitsemi um Unnarstíg að hún ók á bifreiðina VP-813 sem stóð kyrrstæð til móts við Túngötu 36a, með þeim afleiðingum að sú bifreið kastaðist á aftan á bifreiðina IG-M00 sem kastaðist síðan framan á bifreiðina TM-G26, en ákærða bakkaði í framhaldinu bifreiðinni OB-099 í bílastæði við Unnarstíg nr. 8.

Telst þetta varða við 1. mgr. 4. gr. 1., sbr. 2. mgr. 44. gr. og 1. og 2. mgr. 45. gr. a. og 1. mgr. 48. gr., sbr. 1. mgr. 100. gr., umferðarlaga nr. 50/1987, sbr. lög nr. 24/2007.

III.

4. Á hendur ákærða K-kk-þgf H-kk-þgf fyrir líkamsárás, með því að hafa að kvöldi fimmtudagsins 21. janúar 2010 fyrir utan bifreiðina NX-528 við Strandveg á móts við Gylfaflöt í Reykjavík veist að S-kvk-þgf Þ-kvk-þgf, kt.000000-0000 með því að hrinda henni í götuna með þeim afleiðingum að hún hlaut brot neðri enda vinstri sveifar.

Telst þetta varða við 1. mgr. 218. gr. almennra hegningarlaga nr. 19, 1940, sbr. 11. gr. laga nr. 20, 1981 og 111. gr. laga nr. 82, 1998.

Þess er krafist að ákærðu verði dæmd til refsingar og til greiðslu alls sakarkostnaðar og að ákærðu E-kvk-þgf verði gert að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006.

Þá hefur verið gerð einkaréttarkrafa af hálfu S-kvk-ef Þ-kvk-ef á hendur ákærða K-kk-þgf, að hann verði dæmdur til greiðslu skaðabóta að fjárhæð 942.404 krónur með vöxtum skv. 8. gr. vaxtalaga nr. 38/2001 frá árásardegi þann 21. janúar 2010, þar til mánuður er liðinn frá því að bótakrafan er birt kærða en með dráttarvöxtum samkvæmt III. kafla vaxtalaga frá þeim degi til greiðsludags. Þá er þess einnig krafist að ákærða verði gert að greiða málskostnað að mati dómsins eða samkvæmt síðar framlögðum málskostnaðarreikningi, að viðbættum virðisaukaskatti á málflutningsþóknun.

Verjandi ákærðu E-kvk-ef krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga um meðferð sakamála og var það tekið til dóms án frekari sönnunarfærslu er sækjanda, ákærða K-kk-þgf og verjanda ákærða E-kvk-ef hafði verið gefinn kostur á að tjá sig um lagaatriði og ákvörðun viðurlaga.

Ákærðu hafa bæði skýlaust játað brot sín. Sannað er með játningu ákærðu og öðrum gögnum málsins að ákærðu eru sek um þá háttsemi sem þeim eru gefin að sök og eru brot þeirra rétt heimfærð til refsiákvæða í ákæru.

Ákærði K-kk-nf er fæddur í júní 1979. Samkvæmt sakavottorði hófst brotaferill ákærða árið 1997 en hann hefur samtals átta sinnum verið dæmdur og tvisvar gengist undir sáttir. Brotaferill ákærða hefur einkennst af auðgunarbrotum og brotum gegn fíkniefnalöggjöfinni en ákærði hefur einnig í tvígang verið dæmdur fyrir rán. Ákærði gekkst síðast undir sátt 18. nóvember 2010 vegna fíkniefnabrots. Ákærða var veitt reynslulausn 4. mars 2008 í 2 ár á eftirstöðvum refsingar 270 dögum, en um var að ræða reynslulausn vegna 15 mánaða fangelsisdóms er ákærði var dæmdur í 24. nóvember 2006 vegna ráns.

Ákærða E-kvk-nf er fædd í febrúar 1992. Samkvæmt sakavottorði gekkst hún undir sátt vegna fíkniefnabrots árið 2008 og einnig árið 2010, þá vegna umferðarlagabrots. Þá var ákærða dæmd í 60 daga skilorðsbundið fangelsi til tveggja ára þann 10. nóvember 2009 fyrir þjófnaðar- og umferðarlagabrot.

Við ákvörðun refsingar ákærða K-kk-ef ber að hafa í huga að brot ákærða samkvæmt ákæru eru framin áður en ákærði gekkst undir sáttina 18. nóvember 2010. Eru þau hegningarauki og verður refsing því ákveðin eftir reglum 78. gr. laga nr. 19/1940. Ákærði hefur með brotum sínum rofið skilyrði reynslulausnarinnar frá 4. mars 2008. Verður hún nú tekin upp og dæmd með refsingu í máli þessu. Þá er litið til þess að ákærði hefur skýlaust játað þau brot sem hann er hér ákærður fyrir. Þá hafa verið lögð fyrir réttinn ýmis gögn sem sýna að ákærði er af fullri alvöru að reyna að snúa af þeirri braut er hann hefur verið á undanfarin ár. Er um að ræða vottorð um áfengis- og vímuvarnarmeðferðir sem hann hefur lokið, sem og meðferðir er hann er í. Einnig hafa verið lagðar fyrir dóminn upplýsingar um skólagöngu ákærða, en hann sinnti námi skólaárið 2010 til 2011. Loks hefur ákærði í þessu máli viðurkennt bótaskyldu vegna brots samkvæmt III. kafla ákæru. Verða þessi atriði virt ákærða til málsbóta, sem og sú staðreynd að eftir samfelldan brotaferil ákærða frá árinu 1997 lauk honum á árinu 2006, fyrir utan að hann gekkst undir sáttina vegna fíkniefnalagabrotsins á árinu 2010. Á móti kemur að ákærði hefur áður bæði verið sakfelldur fyrir ofbeldisbrot og auðgunarbrot er ítrekunaráhrif hafa nú á refsingu. Með hliðsjón af öllu framansögðu er refsing ákærða, að teknu tilliti til eftirstöðva refsinga samkvæmt reynslulausn, hæfilega ákveðin fangelsi í 12 mánuði. Í ljósi aðstæðna ákærða í dag og þess hvernig mál hans hafa þróast á liðnum árum þykir fært að binda refsinguna skilorði með þeim hætti er í dómsorði greinir.

Ákærða E-kvk-nf hefur með brotum sínum rofið skilorð refsidómsins frá 10. nóvember 2009. Ber því að taka dóminn upp og ákvarða refsingu eftir reglum 60. gr. laga nr. 19/1940 í einu lagi fyrir það brot og þau er hér er dæmt um. Ákærða er ung að árum og hafði hún ekki náð 18 ára aldri er hún var dæmd í skilorðsdóminn á árinu 2009, sbr. 71. gr. laga nr. 19/1940. Hefur dómurinn því ekki ítrekunaráhrif. Þá liggja fyrir dóminum upplýsingar um heilsufar ákærðu sem rétt þykir að líta til við ákvörðun refsingar. Brot ákærðu í þessu máli eru hegningarauki við sátt frá 1. júlí 2010 og verður refsing því ákvörðuð sem hegningarauki samkvæmt 78. gr. laga nr. 19/1940. Með hliðsjón af öllu þessu er refsing ákærðu hæfilega ákveðin fangelsi í 4 mánuði, sem bundið verður skilorði með þeim hætti er í dómsorði greinir.

Með vísan til lagaákvæða í ákæru verður ákærða E-kvk-nf svipt ökurétti svo sem í dómsorði er mælt fyrir um.

Í málinu er krafist skaðabóta af hálfu S-kvk-ef Þ-kvk-ef vegna III. kafla ákæru að fjárhæð 942.404 krónur, auk vaxta og málskostnaðar. Krafist er miska skv. 26. gr. skaðabótalaga að fjárhæð 800.000 krónur, þjáningabóta skv. 3. gr. skaðabótalaga að fjárhæð 53.200 krónur og lögmannskostnaðar að fjárhæð 89.204 krónur. Fyrir liggur að brotaþoli hlaut vegna háttsemi ákærða brot á neðri enda vinstri sveifar er ákærði hrinti henni í götuna. Hefur hún nú verið metin til örorku og er varanlegur miski metinn 7%. Háttsemi ákærða var til þess fallin að valda brotaþola miska skv. 26. gr. skaðabótalaga. Miðað við dómvenju á réttarsviðinu á hún rétt á miskabótum vegna þessa og eru þær hæfilega ákveðnar 400.000 krónur. Samkvæmt 1. mgr. 3. gr. skaðabótalaga getur tjónþoli krafist bóta fyrir þjáningar vegna líkamstjóns á tímabilinu frá því að tjónið varð og þar til heilsufar tjónþola er orðið stöðugt. Í málinu nýtur við læknisfræðilegra gagna um að brotaþoli geti hafa talist veik í skilningi 1. mgr. 3. gr. skaðabótalaga í kjölfar árásar ákærða. Þá er nægilega fram komið að brotaþoli hafi mátt þola nokkrar þjáningar af meiðslum sínum. Verður litið svo á að fullnægt sé skilyrðum 1. mgr. 3. gr. skaðabótalaga til að dæma brotaþola þjáningabætur samtals í 35 daga. Samkvæmt kröfugerð brotaþola nema þjáningabætur fyrir það tímabil 53.200 krónum. Verður á þær kröfur fallist. Loks verður ákærði dæmdur til að greiða brotaþola málskostnað svo sem í dómsorði greinir.

Ákærða E-kvk-nf greiði sakarkostnað samkvæmt sakarkostnaðaryfirliti og málsvarnarþóknun skipaðs verjanda síns, svo sem í dómsorði er mælt fyrir um. Ekki hefur annan sakarkostnað leitt af málinu.

D ó m s o r ð :

Ákærði, K-kk-nf H-kk-nf, sæti fangelsi í 12 mánuði, en fresta skal fullnustu refsingarinnar og falli hún niður að liðnum 2 árum frá birtingu dóms þessa haldi ákærði almennt skilorð 57. gr. almennra hegningarlaga nr. 19/1940 sbr. 4. gr. laga nr. 22/1955.

Ákærða, E-kvk-nf G-kvk-nf, sæti fangelsi í 4 mánuði, en fresta skal fullnustu refsingarinnar og falli hún niður að liðnum 2 árum frá birtingu dóms þessa haldi ákærða almennt skilorð 57. gr. almennra hegningarlaga nr. 19/1940 sbr. 4. gr. laga nr. 22/1955.

Ákærða, E-kvk-nf, er svipt ökurétti í 2 mánuði frá birtingu dómsins að telja.

Ákærði, K-kk-nf, greiði S-kvk-þgf Þ-kvk-þgf, 453.200 krónur í skaðabætur ásamt vöxtum skv. 8. gr. vaxtalaga nr. 38/2001 frá 21. janúar 2010 til 29. maí 2010 en með dráttarvöxtum samkvæmt 1. mgr. 6. gr. laga nr. 38/2001 frá þeim degi til greiðsludags. Ákærði greiði S-kvk-þgf 160.000 krónur í málskostnað.

Ákærða E-kvk-nf greiði 220.230 krónur í sakarkostnað, þar með talið málflutningsþóknun skipaðs verjanda síns, G-kvk-ef S-kvk-ef A-kvk-ef hæstaréttarlögmanns, 75.300 krónur.

S-kk-nf S-kk-nf.